PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/ZK/3/1/058	Bratislava 18. mája 2006	

Protimonopolný úrad Slovenskej republiky, odbor koncentrácií v správnom konaní vedenom pod č. 0035/OK/2006 začatom dňa 12.04.2006 na základe oznámenia koncentrácie podnikateľmi PENTA INVESTMENTS LIMITED so sídlom 44, Griva Digeni Avenue, Salamis House, 3th floor, P.C. 8020 Paphos, Cyperská republika, Ing. Jiřím Urbanom a Petrom Syrovátkom, prostredníctvom JUDr. Valerie Trebišovskej, advokátky so sídlom Križkova 9, 811 04 Bratislava vo veci koncentrácie podnikateľov PENTA INVESTMENTS LIMITED so sídlom 44, Griva Digeni Avenue, Salamis House, 3th floor, P.C. 8020 Paphos, Cyperská republika, Ing. Jiřího Urbana, Petra Syrovátka a Digital Park, a.s. so sídlom Rajská 15/a, 811 08 Bratislava,      IČO: 35 844 418

rozhodol

na základe § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie spočívajúcej v získaní spoločnej kontroly podnikateľov PENTA INVESTMENTS LIMITED so sídlom 44, Griva Digeni Avenue, Salamis House, 3th floor, P.C. 8020 Paphos, Cyperská republika, Ing. Jiřím Urbanom a Petrom Syrovátkom nad podnikom podnikateľa Digital Park, a.s. so sídlom     Rajská 15/a, 811 08 Bratislava, IČO: 35 844 418 zastavuje, pretože dôvod na konanie nebol daný.

Odôvodnenie: 

	Dňa 12.04.2006 bolo Protimonopolnému úradu Slovenskej republiky, odboru koncentrácií (ďalej len „úrad“) doručené listom, zaevidovaným úradom pod               č. 1812/2006 oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a o statných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) podnikateľmi PENTA INVESTMENTS LIMITED so sídlom 44, Griva Digeni Avenue, Salamis House, 3th floor, P.C. 8020 Paphos, Cyperská republika (ďalej len „Penta“), Ing. Jiřím Urbanom a Petrom Syrovátkom, prostredníctvom JUDr. Valerie Trebišovskej, advokátky so sídlom Križkova 9,        811 04 Bratislava (ďalej len „právna zástupkyňa“).

	Na základe vyššie uvedeného sa dňa 12.04.2006 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie, vedenej pod č. SK: 0035/OK/2006, ktorá podľa spoločnosti Penta spočíva v získaní výlučnej kontroly spoločnosti Penta nad podnikom spoločnosti Digital Park, a.s. so sídlom Rajská 15/a, 811 08 Bratislava, Slovenská republika, IČO: 35 844 418 (ďalej len „Digital Park“). 
Predmetná koncentrácia podľa spoločnosti Penta nepodlieha kontrole úradu, ale z dôvodu právnej istoty, pre prípad, že by úrad posúdil predmetnú koncentráciu na základe predložených podkladov ako získanie spoločnej kontroly spoločnosťou Penta, Ing. Jiřím Urbanom a Petrom Syrovátkom nad podnikom spoločnosti Digital Park, predmetnú koncentráciu spoločnosť Penta úradu oznámila.  
	Právnym titulom, na základe ktorého došlo k oznámenej koncentrácii je Dohoda o ukončení Akcionárskej zmluvy uzatvorenej dňa 01.03.2006 medzi Petrom Syrovátkom, Ing. Jiřím Urbanom a spoločnosťou Penta (ďalej len „Dohoda“).

	Úrad na základe predložených podkladov dospel k nasledujúcim skutočnostiam.

Účastníci konania a koncentrácie

	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkmi predmetného správneho konania sú spoločnosť Penta, Ing. Jiří Urban a Petr Syrovátko. 
V prípade, ak podnikateľ, ktorý pred koncentráciou výlučne kontroloval podnikateľa predstavujúceho predmet koncentrácie a po koncentrácii bude kontrolovať tohto podnikateľa spolu s ďalším (ďalšími) podnikateľom (podnikateľmi), účastníkmi koncentrácie sú podnikatelia, ktorí získavajú spoločnú kontrolu, a to vrátane podnikateľa, ktorý pred koncentráciou vykonával nad nadobúdaným subjektom výlučnú kontrolu. Podnikateľ, nad ktorým sa získava spoločná kontrola, nie je účastníkom koncentrácie. Účastníkmi posudzovanej koncentrácie sú teda v danom prípade spoločnosť Penta, Ing. Jiří Urban a Petr Syrovátko, ako subjekty, ktoré získavajú spoločnú kontrolu nad spoločnosťou Digital Park.

	Podľa § 2 ods. 1 písm. a) zákona sa zákon vzťahuje na podnikateľov. Podľa    § 3 ods. 2 podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť Penta bola založená podľa právneho poriadku Cyperskej republiky, ktorá bola zapísaná do Registra spoločností Cyperskej republiky vedeného Ministerstvom obchodu, priemyslu a cestovného ruchu Cyperskej republiky. 
	Hlavné pôsobenie spoločnosti Penta, ktorá patrí do skupiny Penta Holding, je zamerané na oblasť investovania do reštrukturalizačných a arbitrážnych projektov. Spoločnosť Penta sa nezaoberá výrobnou činnosťou a ani poskytovaním služieb. Uvedenému zameraniu zodpovedá aj predmet činností uvedený v spoločenskej zmluve spoločnosti Penta. Patrí sem napr. vykonávanie podnikania investičnej spoločnosti na stanovené účely; účasť na riadení, dovoze a kontrole podnikania alebo podniku akejkoľvek spoločnosti alebo podniku a pre tento účel menovanie a odmeňovanie riaditeľov, manažérov, právnikov, účtovníkov, expertov, agentov alebo iných zástupcov; uzavieranie a vykonávanie zmlúv za účelom uskutočňovania podnikania so spoločným ziskom alebo účasti na zisku alebo tvorba spoločných podnikov, zlučovanie s inou spoločnosťou, partnerstvom alebo osobou uskutočňujúcou podnikanie spadajúce do predmetu podnikania spoločnosti; predaj alebo zaobstarávanie akýmkoľvek spôsobom celok alebo časť podnikania, aktív a pasív akejkoľvek spoločnosti, organizácie, partnerstva alebo subjektu, ktorého predmet spadá celkove alebo čiastočne do predmetu podnikania spoločnosti alebo majetok ktorej je vhodný pre predmet podnikania spoločnosti ako aj vykonávanie alebo likvidácia a ukončenie takéhoto podnikania.
	Spoločnosť Penta ako je uvedené vyššie, patrí do skupiny Penta Holding. Spoločnosť Penta kontroluje viacero spoločností zo sídlom v Cyperskej republike, Českej republike a v Slovenskej republike.

	Jednou zo spoločností, nad ktorou spoločnosť Penta vykonáva kontrolu je spoločnosť Digital Park, ktorá bola založená zakladateľskou zmluvou dňa 16.9.2002 a do obchodného registra bola zapísaná dňa 30.9.2002 v oddieli: Sa, vložka číslo: 3011/B. Predmetom podnikania spoločnosti Digital Park je podľa výpisu z obchodného registra kúpa tovaru na účely jeho predaja konečnému spotrebiteľovi (maloobchod); kúpa tovaru na účely jeho predaja iným prevádzkovateľom živnosti (veľkoobchod); sprostredkovateľská činnosť v rozsahu voľnej živnosti; inžinierska činnosť okrem vybraných činností v stavebníctve; poradenstvo v oblasti stavebníctva a nehnuteľností; obstarávateľská činnosť spojená so správou nehnuteľnosti a sprostredkovanie kúpy, predaja a prenájmu nehnuteľností.

	Na základe vyššie uvedeného úrad dospel k záveru, že spoločnosť Penta je podnikateľom podľa § 3 ods. 2 zákona, a teda zákon sa na podnikateľa Penta podľa § 2 ods. 1 písm. a) zákona vzťahuje.	

	Ing. Jiří Urban a Petr Syrovátko nie sú kontrolovaní žiadnym podnikateľom.  Ing. Jiří Urban a Petr Syrovátko sú spoločníkmi v obchodnej spoločnosti SYNER, s.r.o. so sídlom Rumunská 655/9, Liberec 4, Česká republika, IČO: 48 292 516. Ďalej pôsobia v iných spoločnostiach, či už z titulu majetkových podielov alebo z titulu členstva v orgánoch spoločností, ktoré podnikajú na území Českej republiky.
	Ing. Jiří Urban a Petr Syrovátko majú každý po 25% akcií na základnom imaní spoločnosti Digital Park.
	Na území Slovenskej republiky kontrolujú spoločnosť S – Property Development, s.r.o. so sídlom Rajská 15/a, 811 08 Bratislava, IČO: 35 970 103, ktorej predmetom činnosti je podľa výpisu z obchodného registra prenájom nehnuteľností s poskytovaním iných ako základných služieb spojených s prenájmom; poradenská činnosť v investičnej výstavbe v rozsahu voľnej živnosti; poradenská činnosť v oblasti obchodu a služieb v rozsahu voľnej živnosti; prieskum trhu; činnosť organizačných a ekonomických poradcov; inžinierska činnosť-obstarávateľská v stavebníctve; kúpa tovaru na účely jeho predaja konečnému spotrebiteľovi (maloobchod); kúpa tovaru na účely jeho predaja iným prevádzkovateľom živnosti (veľkoobchod); sprostredkovateľská činnosť v rozsahu voľnej živnosti; automatizované spracovanie údajov; nakladanie s výsledkami tvorivej činnosti so súhlasom autora; reklamná, propagačná a výstavnícka činnosť a poradenská a konzultačná činnosť v oblasti marketingu v rozsahu voľnej živnosti.
	
Vzhľadom na to, že Ing. Jiří Urban a Petr Syrovátko kontrolujú viacero podnikateľov, sú fyzickými osobami, ktorých činnosti a konania súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku a teda sú podnikateľmi v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie 

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 4 zákona kontrolou podľa ods. 1 písm. b) je možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Podnikateľ Penta na základe Zmlúv o kúpe cenných papierov uzatvorených  dňa 23.06. 2005 s akcionármi spoločnosti Digital Park, t.j. s Ing. Jiřím Urbanom, Petrom Syrovátkom a Rudolfom Krasčeničom získal 50%-ný podiel na základnom imaní spoločnosti Digital Park. 
Spolu s vyššie uvedenými zmluvami podnikateľ Penta uzatvoril dňa 23.06.2006 s Ing. Jiřím Urbanom a Petrom Syrovátkom Akcionársku zmluvu, ktorej účelom bolo zadefinovanie postavenia podnikateľa Penta v spoločnosti Digital Park. Predmetná Akcionárska zmluva zabezpečila podnikateľovi Penta výlučnú kontrolu v spoločnosti Digital Park. 
Dňa 01.03.2006 bola podpísaná medzi podnikateľom Penta, Ing. Jiřím Urbanom a Petrom Syrovátkom Dohoda, ktorej obsahom je ukončenie Akcionárskej zmluvy s účinnosťou odo dňa 01.03.2006, nakoľko zmluvné strany dospeli k záveru, že postavenie podnikateľa Penta v spoločnosti Digital Park je dostatočne zabezpečené aj bez Akcionárskej zmluvy.

	Možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa vzniká najmä na základe väčšinového podielu na základnom imaní, väčšinového vlastníctva cenných papierov, ale predovšetkým na základe hlasovacích práv, väčšinovom zastúpení v riadiacich, štatutárnych a dozorných orgánoch.

	Rozhodujúci vplyv nad činnosťou podnikateľa znamená, že dôležité rozhodnutia sú prijímané podľa požiadaviek rozhodujúcej strany. Pri posudzovaní rozhodujúceho vplyvu podnikateľa na činnosť iného podnikateľa je potrebné zistiť, akým spôsobom sú v spoločnosti prijímané strategické rozhodnutia. Pod strategickými rozhodnutiami sa rozumie možnosť ovplyvňovať dôležité rozhodnutia týkajúce sa výrobnej, obchodnej, rozpočtovej a marketingovej povahy prostredníctvom hlasovacích práv pri voľbe členov riadiacich orgánov podnikateľa, najmä konateľov, členov predstavenstva a dozornej rady a prostredníctvom schválenia rozpočtu, obchodného plánu, rozsahu a zameraní investícií a pod.

	Výlučnou kontrolou podnikateľa je možnosť samostatne vykonávať rozhodujúci vplyv na činnosť iného podnikateľa. Výlučnú kontrolu môže podnikateľ nadobudnúť, ak získa väčšinu hlasovacích práv v spoločnosti. Väčšinový podiel na základnom imaní alebo väčšinové vlastníctvo akcií, ak nie sú spojené aj s väčšinovými hlasovacími právami, nezakladajú kontrolu.

Spoločnou kontrolou sa rozumie možnosť dvoch alebo viacerých podnikateľov vykonávať rozhodujúci vplyv nad činnosťou iného podnikateľa. Spoločná kontrola môže vznikať vtedy, ak podnikatelia majú práva, ktoré im umožňujú vetovať rozhodnutia nevyhnutné na prijatie strategických rozhodnutí, t.j. rozhodnutia o prijatí rozpočtu a významných investičných zámeroch, ako aj menovaní členov orgánov kontrolovaného podnikateľa. 

	Úrad analýzou Akcionárskej zmluvy, Dohody a stanov spoločnosti Digital Park (ďalej len „Stanovy“) dospel k nasledovným skutočnostiam.

	Ako je uvedené vyššie, podnikateľ Penta dňa 23.06.2005 na základe Zmlúv o kúpe cenných papierov uzatvorených s jednotlivými akcionármi podnikateľa Digital Park, získal 50%-ný podiel na základnom imaní podnikateľa Digital Park. Po tejto transakcii majú Ing. Jiří Urban a Petr Syrovátko každý po 25% akcií na základnom imaní. 

	Podľa Čl. IX ods. 1 Stanov valné zhromaždenie je najvyšším orgánom spoločnosti. Do jeho výlučnej pôsobnosti patrí: a) zmena stanov, b) rozhodnutie o zvýšení a znížení základného imania a vydaní dlhopisov, c) rozhodnutie o zrušení spoločnosti a o zmene právnej formy, d) voľba a odvolanie členov predstavenstva,  e) voľba a odvolanie členov dozornej rady a iných orgánov určených stanovami, s výnimkou členov dozornej rady volených a odvolávaných zamestnancami,              f) schválenie riadnej, mimoriadnej alebo konsolidovanej účtovnej závierky, rozhodnutie o rozdelení zisku alebo úhrade strát a určení tantíem, g) rozhodnutie o premene akcií vydaných ako listinné cenné papiere na zaknihované cenné papiere a naopak, h) schvaľovanie pravidiel odmeňovania a zmlúv o výkone funkcie členov orgánov spoločnosti, i) rozhodnutie o ďalších otázkach, ktoré tieto stanovy alebo zákon zahŕňajú do pôsobnosti valného zhromaždenia.
	Podľa Čl. X ods. 2 Stanov na prijatie uznesenia valného zhromaždenia sa vyžaduje nadpolovičná väčšina hlasov prítomných akcionárov, ak právny predpis alebo tieto stanovy neurčujú inak.
	Podľa Čl. X ods. 3 Stanov sa počet hlasov akcionára spravuje počtom jeho akcií.

	Z vyššie uvedeného vyplýva, že uzatvorením Zmlúv o kúpe cenných papierov zo dňa 23.06.2005 podnikateľ Penta nezískal výlučnú kontrolu nad podnikom podnikateľa Digital Park, z toho dôvodu uzatvoril dňa 23.06.2005 s akcionármi spoločnosti Digital Park  Ing. Jiřím Urbanom a Petrom Syrovátkom Akcionársku zmluvu, ktorá podnikateľovi Penta zabezpečila výlučnú kontrolu, t.j. možnosť samostatne vykonávať rozhodujúci vplyv na činnosť podnikateľa Digital Park.

	Ako je uvedené vyššie, podnikatelia Penta, Ing. Jiří Urban a Petr Syrovátko dňa 01.03.2006 uzatvorili Dohodu, kde sa dohodli na zrušení Akcionárskej zmluvy. Na základe tejto skutočnosti podnikateľ Penta stratil výlučnú kontrolu nad podnikom podnikateľa Digital Park, nakoľko výška jeho podielu na základnom imaní mu neumožňuje samostatne rozhodovať o strategických otázkach. 
	Úrad teda zisťoval, či došlo ku zmene z výlučnej kontroly podnikateľa Penta na kontrolu spoločnú podnikateľov Penta, Ing. Jiřího Urbana a Petra Syrovátka nad podnikom podnikateľa Digital Park.
	Z informácií poskytnutých právnou zástupkyňou vyplynulo, že podnikatelia   Ing. Jiří Urban a Petr Syrovátko nemajú medzi sebou uzatvorenú žiadnu dohodu resp. zmluvu, ktorá by akýmkoľvek spôsobom zakladala ich spoločný postup, konanie alebo rozhodovanie v súvislosti s ich účasťou v spoločnosti Digital Park.

	Vychádzajúc z podielov jednotlivých akcionárov na základnom imaní spoločnosti Digital Park a z toho vyplývajúceho počtu hlasov prislúchajúcich týmto akcionárov na valnom zhromaždení, ktoré rozhoduje nadpolovičnou väčšinou hlasov prítomných akcionárov  a vychádzajúc zo skutočnosti, že podnikatelia Ing. Jiří Urban a Petr Syrovátko nemajú medzi sebou uzatvorenú žiadnu dohodu, resp. zmluvu, ktorá by ich zaväzovala spoločne hlasovať o strategických otázkach, úrad dospel k záveru, že podpísaním Dohody nedošlo k vzniku spoločnej kontroly podnikateľov Penta, Ing. Jiřího Urbana a Petra Syrovátka nad podnikom podnikateľa Digital Park, nakoľko žiaden z akcionárov nemá možnosť veta.
	 
	V danom prípade nebola naplnená skutková podstata koncentrácie podľa § 9 ods. 1 v spojení s § 9 ods. 4 zákona. 
Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24,         826 03 Bratislava, v lehote 15 dní odo dňa jeho doručenia. Podľa § 61 ods. 1 zákona            č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Dušan Valo
							  riaditeľ odboru koncentrácií

Rozhodnutie sa doručuje:

JUDr. Valeria Trebišovská
advokátka
Križkova 9
811 04 Bratislava